《挽湖南提督塔将军》
清代·李星渔

呜呼将军今已矣，遗恨茫茫大江水。红巾未灭老母存，热血满腔心不死。

素舆丹旐浔阳来，千人万人同一哀。东南半壁更谁倚，擎天失此非常才。

忆昔蚁贼枚潭州，观战日上孤城楼。鲍公帐下见颜色，早惊英气横高秋。

在楚奇功难具述，作庙报之荐芬苾。忠魂恍惚深夜归，灵雨潇潇风瑟瑟。

作者简介：李星渔，字季眉，湘阴人。诸生。有《观香室遗稿》。